แนวโน้มดัชนีเช้าลุ้นขึ้นต่อ
นักวิเคราะห์ฯคาดตลาดหุ้นไทยเช้านี้ลุ้นขึ้นต่อ อิง Flow ไหลเข้า/ติดตามธปท.ประกาศตัวเลขเศรษฐกิจ
30 ก.ย. 2553

นักวิเคราะห์ฯคาดตลาดหุ้นไทยเช้านี้ลุ้นขึ้นต่อ อิง Flow ไหลเข้า/ติดตามธปท.ประกาศตัวเลขเศรษฐกิจ
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้ยังมีโอกาสปรับตัวขึ้นต่อ โดยปัจจัยหลักยังมาจาก Fund Flow  ไหลเข้าตลาดฯ จึงช่วยผลักดันให้หุ้นขึ้นต่อได้ แต่ทั้งนี้มองว่าการที่ตลาดฯปรับตัวขึ้นก็ต้องระวังความผันผวนระหว่างทางซึ่งอาจจะมีแรงขายทำกำไรออกมาบ้าง
นอกจากนี้ วันนี้ต้องจับตาธนาคารแห่งประเทศไทย(ธปท.)จะประกาศตัวเลขเศรษฐกิจที่สำคัญในช่วงบ่ายวันนี้ โดยรวมคาดว่ายังอยู่ในเกณฑ์ที่ดี ถึงแม้ว่าบางตัวอาจจะมีสัญญาณชะลอตัวลงไปบ้าง ส่วนในต่างประเทศคืนนี้ก็ต้องจับตาการประกาศตัวเลขจำนวนผู้ขอรับสวัสดิการว่างงานรายสัปดาห์ และตัวเลขจีดีพีประจำไตรมาส 2 ของสหรัฐฯ 
ทั้งนี้ แนะลงทุนในกลุ่มพลังงาน, ธนาคารพาณิชย์ และรับเหมา ส่วนตลาดหุ้นอื่นในภูมิภาคเอเชียเช้านี้ค่อนข้างที่จะเคลื่อนไหวไร้ทิศทางทั้งในแดนบวก-ลบเพียงเล็กน้อย 
"วันนี้ก็มองว่าแนวโน้มยังขึ้นต่อ ตอนนี้ตลาดฯส่วนใหญ่ก็คงมองที่ 1000 จุด กันไปแล้ว หลักก็คือเรื่องของ Fund Flow ที่ยังไหลเข้ามาอยู่ ซึ่งคงช่วยดันให้ราคาหุ้นขึ้นต่อ"นายอภิชาติ กล่าว 
พร้อมให้แนวรับ 960-965 จุด แนวต้าน 975-980 จุด